tartuNLP/wikipedia-smugri-20251201 huggingface dataset:
Icolo e Bengon maakunta

Icolo e Bengon maakunta (, suom. Icolo ja Bengon maakunta) on Angolan länsiosassa sijaitseva maakunta. Maakunta perustettiin syksyllä 2024 irroittamalla Luandan silloisen maakunnan harvempaan asutut etelä- ja itäosat uudeksi maakunnaksi; samalla pääkaupunki Luandasta tuli urbaani suurkaupunkimainen maakunta. Vaikka uusi maakunta perustettiin loppuvuodesta 2024, aluehallintomuutoksen täytäntöönpanon odotetaan etenevän vaiheittain vuosina 2025–2027.
Icolo e Bengon maakuntakeskus on Cateten kunta, jonka keskusta sijaitsee noin 60 kilometriä pääkaupungin keskustasta itäkaakkoon.
Icolo e Bengen maakunta rajautuu lännessä Atlantin valtamereen, luoteessa Luandan maakuntaan (suurkaupunkiin), pohjoisessa Bengon, idässä Cuanza Norten ja etelässä Cuanza Sulin maakuntiin.
Maakunta on jaettu paikallishallintoa varten seitsemään kuntaan (municípios). Nämä ovat: Catete, Calumbo, Sequele, Bom Jesus, Quiçama, Cabo Ledo ja Cabiri. 
Ennen vuoden 2024 aluehallintomuutosta Icolo e Bengo tarkoitti samannimistä tuolloisen Luandan maakunnan kuntaa. Tämä siirtyi uuteen samannimiseen maakuntaan, jonka kuntajako luotiin aluemuutoksen yhteydessä. Paikannimi on tunnettu esimerkiksi Angolan ensimmäisenä presidenttinä toimineen runoilija ja lääkäri Agostinho Neton synnyinpaikkana.
Angolan päälentoasema eli Luandan António Agostinho Neton kansainvälinen lentoasema sijaitsee Icolo e Bengon maakunnan länsiosassa. Maakunnan kautta kulkee Luandan rautatienä tunnettu ratalinja pääkaupunki Luandasta Malanjeen. Tätä rataa pitkin on Luandan Mussequesin rautatieasemalta vuodesta 2022 lähtien liikennöity useita päivittäisiä junavuoroja Cateten rautatieasemalle.
Sten Lindroth

Sten Hjalmar Lindroth (28. joulukuuta 1914 Lund – 1. syyskuuta 1980) oli ruotsalainen aatehistorioitsija. Hän toimi professorina Uppsalan yliopistossa vuodesta 1957 ja Ruotsin akatemian jäsenenä vuodesta 1968. Lindrothin väitöskirja vuodelta 1943 käsitteli Paracelsuksen ajattelun vaikutuksia Ruotsissa. Hän kirjoitti myös muun muassa Stora Kopparbergetin kaivostoimintaa käsittelevän historiikin ja Magnus Gabriel von Blockin elämäkerran.
Peter Navarro

Peter Kent Navarro (s. heinäkuu 1949 Cambridge, Massachusetts) on yhdysvaltalainen taloustieteilijä ja Donald Trumpin molempien hallintojen neuvonantaja. Hänellä on ollut merkittävä rooli Yhdysvaltain kauppasodissa.
Navarro valmistui Tuftsin yliopistosta ja vietti sitten kolme vuotta Rauhanjoukkojen palveluksessa Thaimaassa. Hän sai myös julkishallinnon maisterin arvon Harvardin yliopiston Kennedy Schoolista. Navarro väitteli filosofian tohtoriksi taloustieteessä Harvardin yliopistosta. Hän työskenteli professorina Kalifornian yliopistossa (Irvine). Navarro on julkaissut monia kirjoja. Teoksessa "Death by China" (2011) hän arvosteli Kiinaa maailmankaupan sääntöjen rikkomisesta. Muihin kirjoihin kuuluu "The Coming China Wars" (2006). Navarro on useissa kirjoissaan käyttänyt itseään kuvaavaa fiktiivistä hahmoa nimeltään Ron Vara. Ennen uraansa Trumpin hallinnoissa Navarro toimi markkina-analyytikkona ja Kiina-asiantuntijana tiedotusvälineissä.
Navarro on naimisissa Leslie LeBonin kanssa. Pariskunnalla on yhteinen poika.
Poliittinen toiminta.
Navarro oli sitoutumaton ehdokas San Diegon pormestariksi vuonna 1992. Hän tavoitteli vuonna 1996 demokraattipuolueen edustajana kongressipaikkaa Kalifornian 49. vaalipiiristä. Navarro hävisi vuonna 2001 kampanjan paikasta San Diegon kaupunginvaltuustossa. Vuonna 2008 hän kannatti Hillary Clintonin presidenttiehdokkuutta demokraattien esivaaleissa.
Navarro perusti talouskasvua vastustaneen Prevent Los Angelization Now -järjestön. Hän oli aikoinaan voimakas ympäristönsuojelun tukija. Hän ajoi aggressiivista ilmastopolitiikkaa, aborttioikeutta, seksuaalivähemmistöjen oikeuksia ja uskonnonvapautta. Navarro omaksui kielteisen suhtautumisen kansainväliseen vapaakauppaan Kiinan liityttyä Maailman kauppajärjestöön vuonna 2001.
Toiminta Trumpin hallinnoissa.
Navarro oli Trumpin ensimmäisessä hallinnossa (2017–2021) kauppaneuvonantaja. Hän ajoi korkeiden tuontitullien asettamista Kiinalle. Vuonna 2018 hän kannusti Trumpia lisäksi eväämään viisumit kiinalaisille opiskelijoille, mutta Trump ei tähän suostunut.
Navarro kieltäytyi todistamasta Capitolin valtausta tutkineen kongressin komitean edessä. Hän piti pyyntöä todistamisesta vaatimuksena Donald Trumpin pettämiseen. Navarro sai myöhemmin neljän kuukauden vankeustuomion kongressin halventamisesta. Hän vapautui liittovaltion vankilasta Miamista kesällä 2024. Joulukuussa 2021 Navarro väitti, ettei Ukraina ollut todellinen valtio. Hänen mukaansa Ukraina olisi tullut puolittaa eikä hänen mukaansa asiassa olisi ollut keskusteltavaa, jos Joe Bidenin sijaan Trump olisi ollut presidentti. Navarron mielestä Ukraina on sotinut vaalijärjestelmällään itseään vastaan.
Navarro palasi vuonna 2025 Trumpin hallintoon kaupan ja teollisuuden vanhempana neuvonantajana. Muun muassa "Financial Timesin" mukaan hän alkoi ajaa Kanadan erottamista Five Eyes -tiedusteluyhteistyöstä. Hän kiisti väitteen. "The Telegraphin" mukaan Navarro myös kannusti yhdysvaltalaisia neuvottelijoita käsittelemään kanadalaisten kanssa Kanadan ja Yhdysvaltain välisen rajan siirtämistä.
Moxico Leste

Itä-Moxico eli Moxico Leste (, suom. Itä-Moxicon maakunta) on Angolan itäosassa sijaitseva maakunta. Maakunta perustettiin syksyllä 2024 irroittamalla Moxicon silloisen maakunnan itäosa uudeksi maakunnaksi. Vaikka uusi maakunta perustettiin loppuvuodesta 2024, aluehallintomuutoksen täytäntöönpanon odotetaan etenevän vaiheittain vuosina 2025–2027.
Moxico Lesten maakuntakeskus on Cazombon kunta ja kaupunki. Se sijaitsee linnuntietä 330 kilometriä Moxicon maakuntakeskuksesta Luenasta itään ja 1 115 kilometriä Angolan pääkaupunki Luandasta itäkaakkoon.
Toinen mainittava kaupunki on Benguelan rautatien itäisin asemapaikkakunta Luau (aiempi Teixeira de Sousa) Kongon demokraattisen tasavallan rajan lähellä. Sinne on viikottainen junayhteys Atlantin valtameren satamakaupunki Lobitosta; Lobito–Luena -pikajunan junamatka ja sen kesto on pitkä (1 344 km / 30 tuntia).
Itä-Moxico rajoittuu lännessä Moxicon ja luoteessa Lunda Sulin maakuntaan. Pohjoisessa naapurina on Kongon demokraattinen tasavalta sekä idässä ja etelässä Sambia.
Maakunnasta on löydetty monia taloudellisesti arvokkaita mineraaleja. 
Kunnat 2024-.
Maakunta on jaettu paikallishallintoa varten yhdeksään kuntaan (municípios). Nämä ovat kuntaluokittelun mukaan (A on korkein kuntaluokka ja E pienin):
Paleobiology Database

Paleobiology Database (PBDB) on avoin ja julkinen paleontologinen tietokanta, jota ylläpitää kansainvälinen paleontologien verkosto.
Tietokanta käynnistyi Yhdysvalloissa NCEAS:n (National Center for Ecological Analysis and Synthesis) rahoittaman Phanerozoic Marine Paleo-faunal Database -hankkeen myötä vuosina 1998–2000. Tietokanta sai rahoitusta Yhdysvaltain kansalliselta tiedesäätiöltä (NSF) sekä muilta tahoilta, kuten Australian tutkimusneuvostolta ja Research Data Alliancelta. Hankkeen tavoitteena on kerätä ja jakaa paleontologisia tietoja tutkimuskäyttöön, ja se on saanut myös tukea koulutushankkeisiin. John Alroy oli keskeinen hahmo PBDB:n kehityksessä ja toimi sen tietokannan johtajana vuodesta 2000 syyskuuhun 2013.
Tietokanta tarjoaa fossiilitietoja ajallisesti, maantieteellisesti ja taksonomisesti, ja mahdollistaa fossiilitapahtumien selaamisen sekä tietojen lataamisen analyysejä varten. Tietokannassa on yli 91 000 viitettä, 504 000 taksonia, 973 000 mielipidettä, 239 000 kokoelmaa ja 1,6 miljoonaa fossiililöytöä. Tietokanta tukee tutkijoita, opettajia ja kehittäjiä tarjoamalla resursseja ja ohjelmointirajapinnan sovellusten luomiseen. Tietokannan rahoitus tulee pääosin Yhdysvaltain kansalliselta tiedesäätiöltä ja sen ylläpitoa tukevat Paleontological Society ja Paleontological Association.
Tietokannan tiedot, mukaan lukien georeferoidut fossiililöydöt ja taksonomiset tiedot, perustuvat julkaistuihin tieteellisiin tutkimuksiin ja on luokiteltu useisiin taksonomisiin ryhmiin, kuten äyriäisiin, nilviäisiin ja nisäkkäisiin. Tietokanta tukee globaalia tutkimustoimintaa tarjoamalla tutkijoille pääsyn kattaviin resursseihin, joita voidaan hyödyntää omien analyysityökalujen ja sovellusten kehittämisessä. Tietokanta on rekisteröity GBIF:iin, ja sen sisältämät tiedot ovat vapaasti saatavilla avoimilla lisensseillä, kuten CC BY 4.0.
Matti Liimola

Matti Engelbert Liimola (25. toukokuuta 1903 Ylöjärvi – 6. elokuuta 1974 Turku) oli suomalainen kielitieteilijä ja professori.
Liimolan vanhemmat olivat maanviljelijä Valfrid Engelbert Liimola ja Johanna Matilda Pietilä. Liimola tuli ylioppilaaksi Tampereen lyseosta 1924 ja valmistui Helsingin yliopistosta filosofian maisteriksi 1930, missä hän myös väitteli filosofian tohtoriksi 1963 mansien kieltä koskeneella tutkimuksella "Zur historischen Formenlehre des Wogulischen". 
Liimola teki opintomatkan Budapestin yliopistoon 1930–1931 ja oli Suomalais-Ugrilaisen Seuran työstipendiaatti 1933–1963. Turun yliopiston suomalais-ugrilaisen kielentutkimuksen vt. professori hän oli 1963–1964 ja professori 1964–1969. Liimola oli Suomalaisen Tiedeakatemian jäsen vuodesta 1968.
Frans Emil Snellman

Frans Emil Snellman (15. kesäkuuta 1860 Oulu – 12. marraskuuta 1924 Tampere) oli suomalainen asianajaja ja pankinjohtaja. Hän perusti yhdessä Kaarlo Castrénin kanssa vuonna 1888 Castrén &amp; Snellman-asianajotoimiston.
Snellmanin vanhemmat olivat puuseppä Johan Snellman ja Rosalie Charlotta Bergstedt. Hän pääsi ylioppilaaksi 1878 Oulun ruotsalaisesta lyseosta ja suoritti yleisen oikeustutkinnon Helsingin yliopistossa 1884. Snellman seurasi käräjiä Vaasan hovioikeuden piirissä ja harjoitti samalla asianajotoimintaa Oulun seudulla. Snellman sai varatuomarin arvon vuonna 1887 ja hän muutti seuraavana vuonna Helsinkiin. 
Snellman perusti vuonna 1888 Helsingissä yhdessä Kaarlo Castrénin kanssa Castrén &amp; Snellman-asianajotoimiston. Asianajotoimisto sijaitsi aluksi puutalossa Aleksanterinkatu 46:ssa. Snellman toimi samalla ylimääräisenä kopistina Suomen senaatin oikeus- ja raha-asiaintoimituskunnissa. Hän siirtyi 1898 Suomen maanviljelys- ja teollisuuspankin Tampereen konttorin johtajaksi ja kuului myöhemmin myös pankin pääkonttorin johtokuntaan, kunnes pankki lakkautti toimintansa jouduttuaan suoritustilaan. Snellman toimi sitten asianajajana Tampereelle ja oli samalla Tampereen kaupunginvaltuuston sihteerinä 1906–1917. Vuonna 1917 Snellman oli toisena osakkaana perustamassa Snellman &amp; Raevuoren asianajotoimistoa. Toimiston lopetettua toimintansa vuoden 1918 lopussa Snellman jatkoi omaa asianajotointaan. Hän oli vuodesta 1906 alkaen Suomen kutomoteollisuuden työnantajaliiton asiamiehenä sekä vuodesta 1919 Tampereen teollisuudenharjoittajain yhdistyksen asiamiehenä. Asianajotoimintansa ohella hän otti osaa Tampereen kunnalliseen elämään. Tampereella olonsa alkuaikoina Snellman oli myöskin valtuuston jäsenenä jonkun aikaa. Hän oli jäsenenä monissa Tampereen kaupungin valio- ja lautakunnissa. Snellman omisti myös maatiloja Kangasalla ja Orivedellä. Hän sai nimituomarin arvon.
Marraskuussa 1924 64-vuotiaana kuollut Frans Emil Snellman on haudattu Kalevankankaan hautausmaalle.
Snellman oli naimisissa vuodesta 1891 Josefina Wileniuksen kanssa. Heidän poikansa oli Helsingin yliopiston neurokirurugian professori ja Suomen Punaisen Ristin sairaalan ylilääkäri Aarno Snellman (1893–1964).
Lapinlahdenkatu (albumi)

Lapinlahdenkatu on Tapio Liinojan kolmas studioalbumi. Vuonna 2016 ilmestynyt albumi sisältää Liinojan aiemman yhtyeen Lapinlahden Lintujen kappaleita uusina sovituksina. Albumilla soittaa myös Lapinlahden Lintujen kosketinsoittaja Jussi Liski.
Albumin vaiheet.
Laulaja ja näyttelijä Tapio Liinoja oli Lapinlahden Lintujen jäsen vuosina 1983–1994 ja 2006–2013. Hän oli tuottelias sanoittaja, ja osallistui myös muutamien kappaleiden säveltämiseen ja sovittamiseen. Sanoitusten tyypillinen kertojahahmo on Helsinkiin muuttanut maalaispoika, tarkkailee suurkaupungin asukkaita ja yhteiskuntaa. Asetelma heijastelee Vampulassa syntyneen ja 1980-luvun taitteessa Helsinkiin muuttaneen Liinojan omaa henkilöhistoriaa.
Lapinlahden Linnut hajosi 2013. Sen jälkeenkin Liinoja esiintyi aika-ajoin julkisuudessa kommentoimassa vanhan yhtyeensä vaiheita ja tuotantoa. Tammikuussa 2016 julkaistiin sooloalbumi "Lapinlahdenkatu", joka sisältää uusia sovituksia Liinojan sanoittamista Lapinlahden Lintujen kappaleista. Sovitukset ovat aiempaa hidastempoisempia ja rauhallisempia, ja ne on soitettu matalammista sävellajeista. Joissakin kappaleissa on hyvin riisuttu säestys, kun taas osa sovituksista ammentaa jazz- ja bluesperinteestä. Lapinlahden Lintujen humoristisen puolen sijaan Liinoja halusi korostaa yhtyeensä musiikillista kunnianhimoa. Liinojan mukaan ”tavoitteena oli pärjätä niin vähillä elementeillä kuin mahdollista kuitenkaan riisumatta kappaleita liikaa”. Myös Liinojan jazzharrastus vaikutti tyylisuuntaan.
Albumilla soittaa Lapinlahden Lintujen kosketinsoittaja Jussi Liski, joka teki myös useimmat sovitukset. ”Kuppilan tangossa” trumpettia soittaa Verneri Pohjola, jonka isä Pekka oli aikanaan soittanut kappaleen alkuperäisversion bassoraidat. Liinojan tytär Aino laulaa kappaleessa ”Aino kirjoittaa”. Lapinlahden Lintujen pääasiallinen säveltäjä Pekka Hedkrok ei ollut mukana hankkeessa mutta antoi sille hyväksyntänsä.
Albumin nimi viittaa Helsingin Lapinlahdenkatuun, jossa Liinoja 1980-luvulla asui kommuunissa. Muut Lapinlahden Lintujen jäsenet eivät kommuunissa asuneet, mutta yhtye vietti siellä aikaa ja monet sanoituksista kirjoitettiin Lapinlahden kommuunissa.
Vastaanotto.
"Savon Sanomien" Aapo Siippainen kuvaili Liinojaa ”sympaattiseksi ja traagiseksi” laulajaksi, jonka kunnianhimo on taitoja suurempaa. Siippaisen mukaan "Lapinlahdenkadun" ”lähestymistapa vanhoihin kappaleisiin on arvokas ja hienostunut. – – Lyyrikkona ja runojen tulkitsijana Liinoja on jostain Uppo-Nallen ja A. W. Yrjänän välistä.”
Liinoja oli lopputulokseen tyytyväinen. ”Joitakin juttuja olisi voinut tehdä toisin, sillä en itse ole niin musiikillisesti kykenevä, että olisin pystynyt täydellisesti ilaisemaan, mitä kulloinkin haluan.” Myös Liskin mielestä albumi oli musiikiltaan ansiokas.
Taloudellisesti albumi ei menestynyt. Liskin mukaan tekijät olivat toivoneet, että Lapinlahden Lintujen ihailijat ostaisivat albumia, mutta käytännössä ”osa saattoi jopa vierastaa sitä”.
Kappaleet.
Kaikki kappaleet ovat Tapio Liinojan sanoittamia ja Pekka Hedkrokin säveltämiä. Sovitukset on tehnyt Jussi Liski, ellei toisin mainita.
Abortti Yhdysvalloissa

Abortti Yhdysvalloissa on ollut kiistanalainen ja poliittisesti latautunut aihe vuosikymmenten ajan. Aborttioikeus on käynyt läpi merkittäviä muutoksia, ja tilanne vaihtelee eri osavaltioiden välillä.
Lainsäädännön vaikutus.
Roe vastaan Wade (1973).
Vuonna 1973 Yhdysvaltain korkein oikeus teki historiallisen päätöksen, joka laillisti abortin koko maassa. Roe vastaan Wade -tapauksessa oikeus totesi, että Yhdysvaltain perustuslaki takaa naisten oikeuden valita abortti, ja tämä oikeus perustui yksityisyyden suojan perustuslailliseen oikeuteen. Päätös teki abortista laillisen koko maassa, mutta osavaltioilla oli oikeus asettaa rajoituksia raskausajan edetessä.
Planned Parenthood vastaan Casey (1992).
Vuonna 1992 oikeus vahvisti Roe vastaan Wade -päätöksen, mutta antoi osavaltioille enemmän valtaa rajoittaa aborttia, erityisesti raskausajan edetessä. Tämä päätös loi kompromissin, joka salli osavaltioiden säätää rajoituksia, kuten odotusaikoja ja pakollisia neuvontakäyntejä, mutta ei estänyt itse abortin suorittamista ennen tiettyä raskausviikkoa.
Dobbs vastaan Jackson Women’s Health Organization (2022).
Kesäkuussa 2022 Yhdysvaltain korkein oikeus teki merkittävän päätöksen Dobbs vastaan Jackson Women’s Health Organization -tapauksessa, jossa se kumosi Roe vastaan Waden ja palautti abortin sääntelyn osavaltioiden päätettäväksi. Tämä päätös tarkoitti, että liittovaltion laajuinen oikeus aborttiin poistui, ja osavaltiot saavat itse päättää abortin laillisuudesta.
Aborttikieltojen vaikutukset.
Vuoden 2025 alussa Yhdysvalloissa aborteista on tullut entistä kiistanalaisempi aihe, erityisesti Dobbs vastaan Jackson -ratkaisun jälkeen, joka rajoitti aborttioikeuksia. Uudet tutkimukset osoittavat, että aborttikieltojen myötä on nähty huomattava nousu syntymättömien lasten kuolleisuudessa ja syntyvyydessä, erityisesti mustilla ja vähemmistökohorteilla. Useissa osavaltioissa on ollut pyrkimyksiä kiristää aborttilainsäädäntöä ja estää aborttien lääkeaineiden käyttöä, kuten mifepristonia ja misoprostolia.
Tutkimuksissa on käynyt ilmi, että rajoitukset ovat vaikuttaneet erityisesti Medicaid-asiakkaisiin ja nuoriin naisiin, ja ne ovat lisänneet köyhien ja vähemmistön jäsenien raskautta ja synnytysten haitallisia vaikutuksia. Toisaalta joissain osavaltioissa on myös vahvistettu aborttioikeuksia. Tutkijat korostavat, että tiedon jakaminen on tärkeää keskustelun jatkamiseksi ja politiikan ohjaamiseksi, mutta samalla huomautetaan, että lainsäädännölliset rajoitukset voivat johtaa terveydenhuollon ammattilaisten pelkoon ja heikentää hoitotilanteita.
Nykytila ja osavaltioiden eroavaisuudet.
Tammikuussa 2025 12 osavaltiota oli säätänyt täydellisen aborttikiellon, mutta useat osavaltiot, kuten Kalifornia ja New York, ovat suojanneet tai laajentaneet aborttipalveluja. Vuoden 2024 vaaleissa monet osavaltiot, kuten Arizona ja Colorado, hyväksyivät aloitteita, jotka laajensivat abortin saatavuutta. Missourissa perustuslakiin lisättiin oikeus lisääntymisvapauteen, mutta aborttipalveluja ei ollut saatavilla tiukkojen sääntöjen vuoksi. Aborttioikeudet Yhdysvalloissa ovat kiistanalaisia ja vaihtelevat osavaltioittain.
EscaPADE (luotainpari)

Escape and Plasma Acceleration and Dynamics Explorers (lyh. EscaPADE) on Nasan SIMPLEx-ohjelman ja Rocket Labin valmistama tuleva Mars-kiertolaisluotainpari. Luotaimet ovat identtiset ja nimeltään Blue ja Gold. Projektiin osallistuu myös Space Sciences Laboratory, Goddardin avaruuskeskus, Embry-Riddlen astronauttinen yliopisto, Advanced Space ja Blue Origin. Projektia johtaa UC Berkeley. Laukaisu tapahtuu aikaisintaan keväällä 2025. EscaPADEn kokonaisbudjetti on 68 miljoonaa euroa.
Tutkimuslaitteisto.
Molemmilla luotaimilla on mukana kolme tutkimuslaitetta.
Puerto Pinasco

Puerto Pinasco on kaupunki Paraguayn Presidente Hayesin departementissa Paraguayjoen varrella. Se oli aikanaan merkittävä tanniinisatama, mutta siihen liittyvä teollisuus taantui 1960-luvulla. Vuonna 2022 kaupungin asukasluku oli 9 241.
Maantiede.
Puerto Pinasco sijaitsee Paraguayn Presidente Hayesin departementissa Paraguayjoen varrella noin 527 kilometriä maan pääkaupunki Asunciónista pohjoiseen. Seutu on Gran Chacon laajempaa maantieteellistä aluetta.
Historia.
Puerto Pinasco sai alkunsa vuonna 1907, kun paikalle rakennettiin ratapölkkyjä quebrachopuusta valmsitava saha. Sahan omisti argentiinalaisen Santiago Pinascon yhtiö Compañía Rosarina de Campos y Bosque. Paikka myytiin myöhemmin newyorkillaiselle Paraguay Company-yhtiölle, joka perusti sinne vuonna 1910 tanniinitehtaan. Tehdas myytiin vuonna 1917 International Products Corporation-yhtiölle. Tämän jälkeen paikalta rakennettiin kapearaiteinen rautatie kohti länttä, jonka kautta paikalle kuljetettiin quebrachopuuta tehtaan raaka-aineeksi.
1920- ja 1930-luvuilla tanniinin kysyntä kasvoi huomattavasti ja Puerto Pinascosta tuli Paraguayn johtava tanniinisatama. Tanniiniteollisuuden kasvaessa kasvoi myös työväenliike, joka vaati esimerkiksi ammattiliittojen tunnustamista ja 8 tunnin työpäiviä. 15. heinäkuuta 1927 tanniinityöläisten lakon aikana syttyneessä mellakassa kuoli kahdeksan työntekijää paikalle tuotujen sotilaiden avattua tulen. Tanniinin kysyntä laski buumin jälkeen ja tehdas lopetti toimintansa vuonna 1968. Tehtaan sulkemisen jälkeen kaupunki näivettyi. Sen asukasluku romahti noin 14 000:sta 1920-luvulla lukemaan 519 vuonna 1982. Myöhemmin asukasluku on kuitenkin kääntynyt taas nousuun.
Väestö.
asukasluku oli Paraguayn vuoden 2022 väestönlaskennan mukaan 9 241.
Big Wheel (kappale)

Big Wheel on yhdysvaltalaisen laulaja-lauluntekijä Tori Amosin kappale vuodelta 2007. Se julkaistiin ensimmäisenä singlenä albumilta "American Doll Posse".
Julkaisu.
Tori Amos on säveltänyt kappaleen ”Big Wheel” ja toimi sen tuottajana. ”Big Wheel” julkaistiin singlenä Yhdysvalloissa 10. huhtikuuta 2007. Se oli ensimmäinen single Amosin studioalbumilta "American Doll Posse" Yhdysvalloissa. Kappale ”Bouncing Off Clouds” julkaistiin ensimmäisenä singlenä Euroopassa.
”Big Wheel” oli saatavilla digitaalisena latauksena. Se on julkaistu sittemmin suoratoistopalveluissa. Digitaalisen singlen B-puolena julkaistiin kappale ”Drive All Night”. Kappaleelle julkaistiin musiikkivideo, joka on editoitu albumin promokuvausten still-kuvista.
Liveversio kappaleesta on mukana kaikilla Amosin livesarjan "Legs and Boots" (2008) julkaisuilla. Amos äänitti yhteensä 27 konserttia American Doll Posse -kiertueella ja julkaisi ne digitaalisina latauksina.
Kaupallinen menestys.
Kappaleen radiosoittoa rajoitti se, että sanoituksissa on termi ”MILF” (”mother I’d like to fuck”). Useat radioasemat pitivät sopimattomana ”fuck”-sanaan viittaavan lyhenteen takia ja kieltäytyivät soittamasta kappaletta. Epic Records päätti tehdä kappaleesta sensuroidun version.
”Big Wheel” pääsi joiden asemien boikotista huolimatta Yhdysvaltain adult alternative -radiolistan sijalle 6. Kappale ei noussut Billboard Hot 100 -listalle, mutta oli Yhdysvalloissa Bubbling Under Hot 100 Singles -listan sijalla 12.
Unohtumattomat 2

Unohtumattomat 2 voi tarkoittaa seuraavia asioita:
Benjamin Pietilä

Benjamin Pietilä (s. 11. toukokuuta 2006 Oulu) on suomalainen jääkiekkoilija, joka edustaa SM-liigajoukkue Oulun Kärppiä. Hän on pelipaikaltaan keskushyökkääjä, mutta Pietilä osaa pelata myös laidassa. Hän pelaa pääasiassa seuran U20-joukkueessa, jonka kapteenina Pietilä toimii.
Ura.
Seuraura.
Pietilä syntyi Oulussa, mutta kasvoi Limingan Tupoksessa. Hän on Kiekko-Laserin kasvatti. Pietilä siirtyi 14-vuotiaana Oulun Kärppiin kaudeksi 2020–2021. Kaudella 2021–2022 hän toimi seuran U16-joukkueen kapteenina. Pietilä oli 23 syöttöpisteellään joukkueen paras syöttäjä. Kaudella 2022–2023 hän voitti U18 Suomen-mestaruuden.
Kaudella 2023–2024 Pietilä nousi Kärppien U18-joukkueen kapteeniksi. Hän johdatti joukkueen kauden päätteeksi U18 SM-hopealle. Yli puolet kaudestaan Pietilä pelasi kuitenkin seuran U20-joukkueessa. Kaudella 2024–2025 hän nousi U20-joukkueen kapteeniksi. Pietilä oli runkosarjassa Kärppien paras pistemies ja maalintekijä tehoilla 22+15=37 sekä voitti sisäisen tehotilaston lukemalla +23. Hän jakoi koko U20 SM-sarjan maalipörssin neljännen sijan Sportin Oskari Hultin, HIFK:n Rasmus Hokkasen ja joukkuetoverinsa Samuel Jungin kanssa. Pietilä debytoi kauden aikana myös SM-liigassa, jossa hän sai tililleen kuusi runkosarjaottelua ilman tehopisteitä. Pietilä teki liigadebyyttinsä 28. helmikuuta 2025 vieraissa Rauman Lukkoa vastaan. Hänet merkittiin Kärppien nelosketjun vasempaan laitaan Julius Janhosen ja Marko Anttilan viereen. Pietilä sai ottelussa jääaikaa 7.13 minuuttia.
Huhtikuussa 2025 Kärpät tiedotti Pietilän tehneen seuran SM-liigajoukkueen kanssa vuoden mittaisen juniorisopimuksen. Hän aloitti kauden 2025–2026 U20-joukkueessa, mutta nousi Kärppien SM-liigakokoonpanoon kauden avaukseen. Pietilä teki liigauransa avausmaalin runkosarjan neljännellä kierroksella 20. syyskuuta 2025 vieraissa Porin Ässiä vastaan.
Maajoukkueura.
Pietilä edusti Suomen alle 17-vuotiaiden maajoukkuetta Euroopan nuorten olympiafestivaaleilla vuonna 2023, jolloin hän voitti pronssia. Pietilä valittiin myös alle 18-vuotiaiden alustavaan MM-kisajoukkueeseen vuoden 2024 turnaukseen, mutta hän putosi kuitenkin viimeisenä lopullisesta kisajoukkueesta. Yhteensä Pietilä on pelannut 12 nuorten ja 13 poikien maaottelua.
Pelityyli.
Pietilä on kuvaillut itseään luisteluvoimaiseksi kahden suunnan sentteriksi, joka pystyy tarvittaessa myös tekemään tulosta. Hän on kertonut ottaneensa peliinsä mallia Patrice Bergeronilta sekä Artturi Lehkoselta, jonka pelityylistä Pietilä pitää, vaikka Lehkonen ei pelaa vakituisesti keskushyökkääjänä.
Muuta.
Pietilä opiskelee Kastellin urheilulukiossa.
Unohtumattomat 3

Unohtumattomat 3 voi tarkoittaa seuraavia asioita:
Puerto Casado

Puerto Casado on kaupunki Paraguayn Alto Paraguayn departementissa Paraguayjoen varrella. Vuonna 1889 perustettu kaupunki oli aikanaan merkittävä tanniinisatama, mutta siihen liittyvä teollisuus on myöhemmin taantunut. Vuonna 2022 kaupungin asukasluku oli 5 439.
Maantiede.
Puerto Casado sijaistee Paraguayn Alto Paraguayn departementissa Paraguayjoen varrella noin Asunción kilometriä maan pääkaupunki Asunciónista pohjoiseen. Seutu on osa laajempaa Gran Chacon maantieteellistä aluetta.
Historia.
Puerto Casado perustettiin vuonna 1889. Se oli Carlos Casado-yhtiön päätoimipaikka ja sinne rakennettiin Etelä-Amerikan ensimmäinen tanniinitehdas. Kaupungista kasvoi Chacon alueen suurin kaupunki. Sen länsipuolella sijaitseville "latifundio"-tiloille rakennettiin kapearaiteinen rautatie. Sen kautta kaupunkiin tuotiin tehtaan raaka-aineena käyttämää quebrachopuuta.
30. joulukuuta 1926 kaupunkiin saapui ensimmäinen joukko mennoniittoja. He perustivat sieltä edelleen siirtokuntia Chacon keskiosiin. Chacon sodan sytyttyä Boliviaa vastaan Puerto Casado oli tärkeä paraguaylaisten joukkojen kuljetuspaikka. Kaupungin suhdanteet kääntyivät laskuun joitakin vuosikymmeniä myöhemmin. 1950-luvulla tanniinin kysynä maailmalla alkoi laskea ja Puerto Casadon tanniinitehdas jouduttiin lopulta sulkemaan vuonna 1996. Kaupunki sai tällöin hetkellisesti uuden nimen Puerto La Victoria, mutta vanha nimi palautettiin nopeasti uudestaan sen tilalle.
Vuonna 2000 Carlos Casado myi suuren määrän maata kaupungissa eteläkorealaiselle Yhdistymiskirkolle. Kirkolla oli oma Victoria S.A -niminen maatalousyhtiönsä, jonka toiminta herätti ärtymystä paikallisissa. Yhtiön erotettua 400 ammattiliiton perustamista yrittänyttä työntekijäänsä joukko paikallisia tuhosi 30. lokakuuta 2003 yhtiön toimipaikan kaupungin satamassa. Vuonna 2005 yhtiön ostamia maita takavarikoitiin. Paraguayn talousministeriö perusteli takavarikkoa yhtiön pienillä sijoituksilla seudulle. Yhtiö puolustautui perustelemalla sijoitusten puutetta paikallisten vihamielisyydellä. Lopulta yhtiö oli kiistojen jälkeen luovuttanut osan maista paikallisille, mutta esimerkiksi mielenosoittajien vuonna 2006 valtaama entinen tanniinitehdas palautettiin sille vuonna 2014.
Väestö.
Puerto Casadon asukasluku oli Paraguayn vuoden 2022 väestönlaskennan mukaan 5 439.
Venceslaus Pyhän kirkko (Dejvice)

Venceslaus Pyhän kirkko ("Kostel svatého Václava") on roomalaiskatolinen kirkko Tšekin pääkaupungin Prahan Dejvicessä. Se on nimetty Venceslaus Pyhän mukaan.
Venceslaus Pyhän kirkko kuuluu Praha-Dejvicen Pyhän Mattiaksen seurakuntaan. Kirkkorakennus on suojeltu vuodesta 1958 kulttuurimonumenttina.
Sijainti ja luonne.
Kirkko sijaitsee Dejvicen historiallisen kylän keskustassa, nykyisen Hadovka -puiston laidalla. Samalla paikalla oli aiemmin sijainnut muun muassa panimo. Kirkon yhteydessä sijaitsevat rakennukset ovat pääosin säilyttäneet 1800-luvulta peräisin olevan klassistisen luonteensa tähän päivään asti. 1950-luvulta lähtien sen yhteydessä on toiminut Prahan jätehuollon toimipiste, jota käytetään lähinnä roska-autojen parkkipaikkana.
Kirkon yhteydessä sijaitsee vuonna 1908 perustettu Jumalallisen rakkauden tyttärien kongregaatio.
Garibaldiahven

 
Garibaldiahven ("Hypsypops rubicundus") tai oranssikoralliahven on koralliahveniin kuuluva kalalaji. Lajia tavataan Pohjois-Amerikan länsirannikolta. 
Koko ja ulkonäkö.
Garibaldiahven voi kasvaa 28–36 cm pitkäksi ja on heimonsa suurin kala. Laji on ruumiinmuodoltaan melko litteähkö ja korkeaselkäinen. Otsaprofiili on jyrkkä. Kalan ensimmäinen ja toinen selkäevä ovat yhtyneet ja taaempi selkäevistä on korkeampi. Pyrstöevä on haarautunut ja pyöreäkärkinen. Täysikasvuiset garibaldiahvenet ovat kauttaataan oransseja. Nuorilla kaloilla on ruumiissa lisäksi sinisiä pilkkuja. 
Levinneisyys ja elitavat.
Garibaldiahventa tavataan Kalifornian pohjoisosista Baja Californiaan. Lajin elinympäristöä ovat kivikkoiset koralliriutat ja piileskelee usein niiden koloissa ja luolissa. Toisinaan sitä tavataan myös riuttojen lähellä olevista kelppimetsistä. Kalan ravintoa ovat sienieläimet, sammaleläimet ja polttiaiseläimet. Sekä koiras- että naaraskalat valtaavat itselleen reviirin ja lisääntymiskausi on maaliskuulta heinäkuulle, joskus lokakuulle asti. Garibaldiahvenkoiras rakentaa levistä kutupesän ja pyrkii houkuttelemaan naataita. Kudun jälkeen vain koiras vartioi munia.
Garibaldiahventa on kerätty merivesiakvaarioihin, mutta lajin pyydystäminen on ollut kiellettyä Kaliforniassa vuodesta 1995 alkaen.
Yhteinen maksavaltimo

Yhteinen maksavaltimo lähtee sisusvaltimorungosta. Se on sisusvaltimorungon suurin haara. Yhteinen maksavaltimo tuo hapekasta verta maksalle, osalle mahalaukkua, pohjukaissuolelle, haimalle ja sappirakolle. Oikea mahavaltimo haarautuu yhteisestä maksavaltimosta.
Al-Insan

Al Insan (, ) on Koraanin 76. suura. Theodor Nöldeken luokituksessa se on "mekkalainen" saaden järjestysnumeroksi 52. Suurassa on 31 jaetta. Nimensä suura on saanut ensimmäisessä jakeessa olevasta sanasta.
Suura kuvailee uskovien saamaa palkkaa Paratiisissa "(Janna)," kehottaa pitkiin yörukouksiin ja ilmoittaa, että väärintekijöitä odottaa rangaistus. 
Sisältö.
Suura alkaa kertomalla, että Jumala loi ihmisen ja johdatti hänet oikealle tielle, mutta ihminen on kiitollinen tai kiittämätön.
Uskovien palkka (jakeet 4–22).
Uskottomia odottavat kahleet ja liekehtivä tuli, mutta uskovat saavat palkan, jonka kuvailuun suuran alku keskittyy. 
Paratiisin kuvailua.
Uskovien palkkaan kuuluvat silkkivaatteet, puutarhat, puiden varjot, hedelmät, hopea-astiat ja lasimaljat, vihreät silkki- ja brokadivaatteet ja hopeiset rannerenkaat. Jakeiden 17–18 mukaan "He saavat juoda inkiväärillä höystetyn maljan lähteestä, jota siellä kutsutaan Salsabiliksi." Nimen merkitystä ei tunneta.
Nuoret pojat vai jäiset rypäleet?
Jakeessa 19 puhutaan Paratiisissa tarjoilijoina toimivista nuorista pojista. Christoph Luxenberg on esittänyt kohdasta muista poikkevan tulkinnan. Zinnetullah Ahsen Bören nimissä olevassa 1940-luvun suomennoksessa kohta kuuluu: "Ja heidän ympärillään liikkuvat ikinuoret olennot, joita nähdessäsi sinusta tuntuu, kuin he olisivat ylt'ympäri siroiteltuja helmiä." Jaakko Hämeen-Anttila kääntää jakeen: "Ikuisesti nuoret pojat kiertävät helmenkaltaisina tarjoamassa juomaa". Christoph Luxenberg käyttää syyrianarameaan perustuvaa lukutapaa ja kääntää kohdan: "Jäiset rypäleet kiertävät heidän keskuudessaan; nähdessäsi ne, voisit luulla niiden olevan hajallaan olevia helmiä." Luxenbergin mukaan viinirypäleet myös kuuluvat paratiisia esittävään kuvastoon. 
Kehotus uskoville (jakeet 23–26).
Suuran keskiosa kehottaa olemaan tottelematta syntisiä ja kannustaa uskovia öiseen rukoiluun: "mainitse Herrasi nimi aamuin ja illoin ja kumarra Häntä osa yöstä ja ylistä Häntä koko pitkä yö". Yölliset rukoukset mainitaan myös muualla Koraanissa (51:17, 52: 48–49 ja 73:20), mikä osoittaa munkkimaista askeettisuutta varhaisessa islamissa. 
Rangaistus odottaa väärintekijöitä (jakeet 23–26).
Suura päättyy jakeissa 27–31 uskottomille kohdistettuihin uhkauksiin tuskallisesta rangaistuksesta. Hämeen-Anttilan mukaan jakeet käsittelevät myös tahdonvapautta: "joka tahtoo, suuntaa tiensä kohti Herraa. Mutta te ette tahdo, ellei Jumala tahdo". Jumalan tahto kulkee siten ihmisen tahdon edellä.
Alfred Rudolf Laitio

Alfred (Ape) Rudolf Laitio, sukunimi aik. "Laigren" (2. maaliskuuta 1885 Helsinki – 26. huhtikuuta 1958 Helsinki) oli suomalainen toimittaja ja poliisikomisario.
Ape Laition vanhemmat olivat ajuri Matti Laigren ja Anna Potila. Hän pääsi ylioppilaaksi Helsingin reaalilyseosta 1904 ja opiskeli oikeustiedettä Helsingin yliopistossa.
Laitio oli ensin harjoittelijana postilaitoksessa ja siirtyi sitten sanomalehtialalle ja oli muun muassa Lahti-lehdessä aputoimittajana. Vuosina 1908–1909 ja 1910–1911 hän toimi Suomalainen Työväenliitto-lehden ja sen seuraajan Työväenliiton toimitussihteerinä sekä vastaavana toimittajana 1912. Karjalatar-lehden aputoimittajana Laitio oli 1912–1915. Hän oli myös Suomalaisen Työväenliiton keskushallinnon sihterinä 1907–1910, Ylioppilaiden raittiusyhdistyksen ja Suomen opiskelevan nuorison raittiusyhdistyksen toimistosihteerin apulaisena ja Uudenmaan raittiuspiirin sihteerinä. Laitio toimi useissa muissakin, etupäässä raittius- ja valistusseuroissa. Oulunkylässä asuessaan hän oli sikäläisen Suomalaisen Seuran, kansakoulun ja Oulunkylän yhteiskoulun johtokuntien jäsenenä sekä Oulunkylän kunnallislautakunnan puheenjohtajana ja valtuuston jäsenenä. Vuonna 1925 hän oli mukana perustamassa Mannerheimin Lastensuojeluliiton Oulunkylän osastoa ja toimi osaston sihteerinä.
Laitio oli sittemmin vuodesta 1918 alkaen Helsingin poliisilaitoksen palveluksessa. Vuonna 1928 hänet nimitettiin väkijuomalakiosaston päälliköksi ja hänen tehtävänään oli johtaa Helsingissä taistelua alkoholin salakuljetusta vastaan. Viimeksi hän toimi vanhempana komisariona. Laitio oli mukana perustamassa Poliisimies-lehteä julkaissutta Poliisijärjestöjen Sanomalehtiosakeyhtiötä ja oli alkuaikoina yhtiön johtokunnan jäsenenä.
Ape Laitio oli naimisissa vuodesta 1910 Hilja Amanda Kotivirran (1888-1957) kanssa. 73-vuotiaana huhtikuussa 1958 kuollut Laitio on haudattu Hietaniemen hautausmaalle.
Cubango

Cubangon maakunta tai lyhyesti Cubango () on Angolan eteläosassa sijaitseva maakunta. Se perustettiin syksyllä 2024 jakamalla tuolloinen Cuando Cubangon maakunta kahdeksi uudeksi maakunnaksi. Länsiosa sai nimekseen Cubango ja itäisemmästä osasta tuli Cuandon maakunta. Vaikka uudet maakunnat perustettiin loppuvuodesta 2024, aluehallinnon muutoksen täytäntöönpanon odotetaan etenevän vaiheittain vuosina 2025–2027.
Bién ylängöltä alkunsa saava Cubango tai Kubango () on Angolassa käytetty portugalinkielinen nimi Okavangojoelle, joka virtaa maakunnan läpi.
Cubangon maakuntakeskus on Menonguen kunta ja kaupunki (aiemmalta nimeltään Serpa Pinto). Kaupungin asukasluku oli 251 178 (2014). Menongue sijaitsee linnuntietä 263 kilometriä Bién maakuntakeskuksesta Cuítosta (Kuito) etelään, sekä 297 kilometriä Huambosta ja 808 kilometriä Angolan pääkaupunki Luandasta kaakkoon. 
Kaupunkiin johtaa Moçâmedesin rautatie (CFM) lännestä Atlantin valtameren ääreltä Namiben satamasta Angolan rataverkon kehittämissuunnitelmissa Menonguesta rakennettaisiin useita uusia ratayhteyksiä, jotka yhdistäisivät Mocamedesin rautatien maan päärataan Benguelan rautatiehen pohjoisessa Cuítossa ja koillisessa Luenassa. Myös uusia rataosuuksia lounaaseen Ondjivaan ja edelleen Namibian rajalle, sekä kaakkoon Mavingaan ja edelleen Sambian rajalle on hahmoteltu. Menonguessa on myös kansallisesti keskeisiin lentoasemiin lukeutuva Menonguen lentoasema .
Toinen mainittava kaupunki on Mocamedesin rautatien varrella sijaitseva kaivospaikkakunta Cuchi.
Cubango rajoittuu lännessä Cunenen ja Huilan, pohjoisessa Bién, koillisessa Moxicon ja idässä Cuandon maakuntiin. Etelässä naapurina on Namibia.
Maakunta on jaettu paikallishallintoa varten 11 kuntaan (municípios). Nämä ovat: Menongue, Cuchi, Caiundo, Savate, Calai, Cuangar, Nancova, Cutato, Chinguanja, Mavengue, Longa. 
Maakunnasta on löydetty taloudellisesti arvokkaita kaivannaisia.
Projekti 596

Projekti 596 (myös: "Miss Qiu", suomeksi Neiti Qiu) on Kiinan ensimmäiseen atomipommiin liittyvä ydinaseprojekti. 16. lokakuuta 1964 räjäytettiin 102 metriä korkeassa terästornissa 22 kilotonnin vahvuinen atomipommi. Pommin räjähtävänä eli fissiilinä materiaalina oli U-235, koeräjätys tehtiin Lop Nurin ydinkoealueeella. Voimakkuus oli jopa Yhdysvaltain ja Neuvostoliiton vastaavia, vaikka Kiina räjäytti ensipomminaan juuri nimenomaan uraania (U-235), jonka se oli kokenut plutoniumia helpommaksi räjäyttää. Pommiytimen omamassa oli 1 550 kg. Pommi räjäytettiin imploosiolla eli imahduksella. Kiina oli siten aloittanut oman "Kaksi pommia, yksi satelliittia" -ohjelmansa.
Ulompi kaulavaltimo

Ulompi kaulavaltimo on parillinen valtimo, joka haarautuu yhteisestä päänvaltimosta. Se tuo hapekasta verta muun muassa kilpirauhaasen, kaulaan, suuhun, korviin ja päänahkaan. Kielivaltimo, kasvovaltimo ja päälaenvaltimo ovat ulomman kaulavaltimon haaroja.
Reduplikaatio

Reduplikaatio eli kahdennus on morfologinen prosessi, jossa sanan juuri tai vartalo toistetaan joko osittain tai täydellisesti. Useimmissa maailman kielissä reduplikaatio on produktiivinen prosessi, jonka avulla muodostetaan esimerkiksi sanan monikko- tai deminutiivimuoto. Esimerkiksi malaijin kielessä monikko muodostetaan vartalon täydellisellä toistolla, kuten "orang" 'ihminen' &gt; "orang-orang" 'ihmiset'.
San Joaquín (Paraguay)

San Joaquín on pikkukaupunki Paraguayn Caaguazún departementissa. Se on saanut alkunsa jesuiittojen lähetysasemana vuonna 1746 ja vuonna 2022 sen asukasluku oli 11 949.
Maantiede.
San Joaquín sijaitsee Paraguayn Caaguazún departementissa Piri Poty -joen varrella noin 242 kilometrin päässä maan pääkaupunki Asunciónista. Kaupungin lähellä sijaitsee Cerro Morotín kukkula. San Joaquínin piirikunnalla on kokoa 226 km².
Historia.
San Joaquín perustettiin yhtenää viimeisenä jesuiittojen lähetysasemista nykyisessä Paraguayssa vuonna 1746. Lähetysasema siirrettiin kaupungin nykyiselle paikalle vuonna 1753. Lähetysaseman perustamisen taustalla oli tarve turvata kulkureittejä Paraguayn mateepuualueille ("yerbales"). Lähetysasemalla työskennellyt tšekkiläinen jesuiitta Martin Dobritzhoffer julkaisi yhden ensimmäisistä alueen intiaaneista kertovan kolmeosaisen kirjan "Historia de Abiponibus equestri, bellicosaque Paraquariae" vuonna 1784. Kun jesuiitat karkotettiin vuonna 1767 lähetysasemalla asui 2 017 intiaania.
Väestö.
asukasluku oli Paraguayn vuoden 2022 väestönlaskennan mukaan 11 949.
Cuandon maakunta

Cuandon maakunta () on Angolan kaakkoisosassa sijaitseva maakunta. Se perustettiin syksyllä 2024 jakamalla tuolloinen Cuando Cubangon maakunta kahdeksi uudeksi maakunnaksi. Itäosa sai nimekseen Cuando ja länsiosasta tuli Cubangon maakunta. Vaikka uudet maakunnat perustettiin loppuvuodesta 2024, aluehallinnon muutoksen täytäntöönpanon odotetaan etenevän vaiheittain vuosina 2025–2027.
Cuando rajoittuu lännessä Angolan Cubangon ja pohjoisessa Moxicon maakuntaan. Idässä naapurina on Sambia ja etelässä Namibia. Maakunta on saanut niemensä Sambesin vesistöön kuuluvasta Cuandojoesta (), joka muodostaa suuren osan maakunnan itärajasta.
Cuandon maakunnan hallintokeskus on Mavingan kunta. Mavinga sijaitsee linnuntietä 313 kilometriä Cubangon maakuntakeskuksesta Menonguesta itäkaakkoon. Angolan pääkaupunki Luandas sijaitsee 1 094 kilometriä Mavingasta luoteeseen. 
Maakunta on jaettu paikallishallintoa varten yhdeksään kuntaan (municípios). Nämä ovat: Mavinga, Cuito Cuanavale, Dirico, Rivungo, Luiana, Mucusso, Xipundo, Dima ja Luengue. maakuntakeskuksen ohalle Angolan sisällissodan ratkaisutaisteluista kuuluisa Cuito Cuanavalen kaupunki on keskeisiä asutuskeskuksia. 
Liikenteellisesti Cuandon maakunta on lähinnä harvan ja heikkokuntoisen maantieverkon varassa. Mavingassa on tosin pieni Angolan kansallisiin maakuntalentoasemiin lukeutuva hiekkapintainen Mavingan lentoasema . Maakunnan länsiosassa Cuito Cuanavalessa on Cuito Cuanavalen lentoasema . Angolan rautatieverkoston kehittämissuunnitelmissa on esitetty, että naapurimaakunnasta eli Moçâmedesin rautatien pääteasemapaikkakunnalta Menonguesta rakennettaisiin uusi ratayhteys kaakkoon Mavingaan ja edelleen Sambian rajalle.
Bret Baier

Bret Baier (s. 1970 Red Bank, New Jersey) on yhdysvaltalainen toimittaja ja kirjailija.
Baier varttui Atlantassa. Hän opiskeli englantia ja politiikan tutkimusta DePauwin yliopistossa Greencastlessa. Baier kuvasi syyskuun 11. päivän iskujen aikana tilannetta Pentagonissa. Tämän jälkeen hän toimi kuuden vuoden ajan Fox News Channelin kansallisen turvallisuuden kysymysten kirjeenvaihtajana. Vuonna 2006 hänestä tuli Fox Newsin Valkoisen talon pääkirjeenvaihtaja. Baier on myös toiminut Fox Newsin politiikan pääankkurina, juontanut The Bret Baier Podcastia ja toiminut "Special Report" -ohjelman ankkurina Brit Humen seuraajana.
Baier sai vuonna 2017 National Press Foundationin Sol Taishoff -palkinnon. Hänelle on lisäksi myönnetty Kenneth Y. Tomlinson -palkinto vuonna 2016 ja Horatio Alger -palkinto vuonna 2024. Baier on julkaissut useita kirjoja, jotka ovat nousseet "The New York Timesin" bestseller-listalle.
Essvik

Essvik on asuinalue Sundsvallin kunnassa Västernorrlandin läänissä Medelpadin historiallisessa maakunnassa Ruotsissa. Essvik muodosti oman taajamansa vuoteen 2015, jolloin se kasvoi yhteen Kvisslebyn kanssa.
Keisarillinen valtaistuin (Suomi)

Keisarillinen valtaistuin on Suomen suuriruhtinaskunnan perustamisen aikana Venäjän keisari Aleksanteri I:n Pietarista vuoden 1809 Porvoon valtiopäiville tuoma valtaistuimen kopio. Keisarillinen valtaistuin on muistomerkki ja historiallinen harvinaisuus, jolla oli suuri symbolinen merkitys Suomen suuriruhtinaskunnassa. Valtaistuin on valmistettu Pietarissa vuonna 1797 kullatusta lehmuksesta. Suomessa valtaistuin esiintyy lukuisissa valtiopäivämaalauksissa. Nykyisin valtaistuin on nähtävillä Suomen kansallismuseossa.
Suomen kansallismuseossa oleva valtaistuin on nykyisin ainoa jäljellä Venäjän ulkopuolella olevasta istuinkopioista.
Historia.
Suomen sodan alkamisesta helmikuussa 1808 Venäjän keisari Aleksanteri I ilmoitti ukaasillaan liittävänsä Ruotsin kuningaskunnalta valloitetut alueet osaksi Venäjän keisarikuntaa. 5. tammikuuta 1809 (jul. 24. joulukuuta 1808) Aleksanteri I ilmoitti Suomen lähetyskunnalle liittäneensä valloitetut alueet osaksi Venäjää ja ottaneensa käyttöön arvonimen ”Suomen suuriruhtinas”, sillä Venäjän keisarit omaksuivat korkeimman arvonimen käytettäväksi valloitetuilla alueilla.
Suomen suuriruhtinaskunnan ensimmäiset säätyvaltiopäivät kokoontuivat 22. maaliskuuta 1809 valtiopäiväjärjestyksen mukaisesti Porvoossa. Aleksanteri I:n saavuttua Porvooseen 27. maaliskuuta hän allekirjoitti suomen säätyjä koskevan vakuutusasiakirjan, seuraavana päivänä järjestettiin avajaisjuhlat jumalanpalveluksella Porvoon tuomiokirkossa ja tämän jälkeen tanssiaiset. Säädyt vannoivat Porvoon tuomiokirkossa 29. maaliskuuta pidetyssä tilaisuudessa uskollisuudenvalan keisarille, minkä jälkeen keisari vahvisti hallitsijanvakuutuksensa.
Valtaistuimen tausta.
Hollantilaissyntyinen, Lontoossa toiminut hopeaseppä Nicholas Clausen oli valmistanut vuonna 1731 Venäjän keisarinna Anna Ivanovnaa varten ns. hopeavaltaistuimen, josta keisari Paavali I teetti 1790-luvulla kuusi kopiota. Nämä kullatusta puusta valmistetut istuimet oli tarkoitus sijoittaa eri puolille valtakuntaa keisarin vallan ja läsnäolon symboleiksi. Porvooseen tuotu valtaistuin on yksi näistä. Kaksi muuta istuinta on Moskovan Kremlissä, yksi Pietarissa Talvipalatsin Pyhän Yrjön salissa.
Maapäivien jälkeen valtaistuin jätettiin Porvoon tuomiokirkkoon, mutta pian se siirrettiin Suomen suuriruhtinaskunnan uuden hallintoelimen, hallituskonseljin tiloihin Turkuun ja myöhemmin Keisarillisen Suomen Senaatin istuntosaliin Helsinkiin. Valtaistuin symboloi keisarin läsnäoloa ja valtiopäivien avajaisia.
Vuodesta 1863 lähtien valtaistuin siirrettiin keisarillisen palatsin valtiosaliin. Valtaistuimen edessä kenraalikuvernööri luki ääneen tilaisuutta varten kirjoitetun keisarin puheen, ns. valtaistuinpuheen.
Indal

Indal on taajama Sundsvallin kunnassa Västernorrlandin läänissä Medelpadin historiallisessa maakunnassa Ruotsissa. Taajamassa oli 940 asukasta vuoden 2023 lopussa.
Stöde

Stöde on taajama Sundsvallin kunnassa Västernorrlandin läänissä Medelpadin historiallisessa maakunnassa Ruotsissa. Taajamassa oli 1 276 asukasta vuoden 2023 lopussa.
Fanbyn

Fanbyn on taajama Sundsvallin kunnassa Västernorrlandin läänissä Medelpadin historiallisessa maakunnassa Ruotsissa. Taajamassa oli 599 asukasta vuonna 2016.
Kovland

Kovland on taajama Sundsvallin kunnassa Västernorrlandin läänissä Medelpadin historiallisessa maakunnassa Ruotsissa. Taajamassa oli 623 asukasta vuoden 2023 lopussa.
Vattjom

Vattjom on taajama Sundsvallin kunnassa Västernorrlandin läänissä Medelpadin historiallisessa maakunnassa Ruotsissa. Taajamassa oli 563 asukasta vuoden 2023 lopussa.
Juniskär

Juniskär on asuinalue Sundsvallin kunnassa Västernorrlandin läänissä Medelpadin historiallisessa maakunnassa Ruotsissa. Juniskär muodosti oman taajamansa vuoteen 2015, jolloin se kasvoi yhteen Kvisslebyn kanssa.
Tunadal

Tunadal on asuinalue Sundsvallin kunnassa Västernorrlandin läänissä Medelpadin historiallisessa maakunnassa Ruotsissa. Tunadal muodosti oman taajamansa vuoteen 2015, jolloin se kasvoi yhteen Sundsvallin keskustaajaman kanssa.
Lucksta

Lucksta on taajama Sundsvallin kunnassa Västernorrlandin läänissä Medelpadin historiallisessa maakunnassa Ruotsissa. Taajamassa oli 612 asukasta vuoden 2023 lopussa.
Greg Steube

W. Greg Steube (s. 19. toukokuuta 1978 Bradenton, Florida) on yhdysvaltalainen republikaanisen puolueen poliitikko.
Steube sai Floridan yliopistosta luonnontieteiden kandidaatin oppiarvon vuonna 2000 ja oikeustieteen tohtorin oppiarvon vuonna 2003. Hän palveli Yhdysvaltain maavoimissa vuosina 2004–2008 ja osallistui Irakin sotaan vuosina 2006–2007. Steube istui Floridan edustajainhuoneessa vuosina 2010–2016 ja Floridan senaatissa vuosina 2016–2018. Hän aloitti istumisen Yhdysvaltain edustajainhuoneen jäsenenä 3. tammikuuta 2019.
Carl Magnus Fürst

Carl Magnus Fürst (14. joulukuuta 1854 Karlskrona – 12. huhtikuuta 1935 Lund) oli ruotsalainen lääkäri ja anatomian professori Lundin yliopistossa. Hän oli kiinnostunut antropologiasta ja rotuopista ja julkaisi Gustaf Retziuksen kanssa vuonna 1922 teoksen "Antropologia Suecica", jossa kuvailtiin ruotsalaista ruumiinrakennetta asevelvollisilla tehtyjen mittausten perusteella. Fürst johti myös muun muassa Kaarle XII:n, Pyhän Birgitan ja Maunu Ladonlukon jäännösten tutkimuksia. Fürst oli näkyvimpiä Rotubiologian tutkimuslaitoksen perustamisen tukijoita.
Aldri annet enn bråk

Aldri annet enn bråk on vuonna 1954 ensi-iltaan tullut norjalainen Edith Carlmarin ohjaama mustavalkoelokuva. Se perustuu ruotsalaisen Martha Sandwall-Bergströmin romaaniin "Aldrig en lugn stund hos Oskarssons" (1952). Elokuva kertoo viisilapsisesta perheestä, joka asuu pienessä asunnossa Oslossa. Perheen vanhempia näyttelevät Turid Haaland ja Stig Egede-Nissen. Muissa pääosissa ovat muun muassa Vigdis Røising, Sven Erik Libæk, Wilfred Werner ja Andreas Diesen.
Larry Hogan

Lawrence J. Hogan, Jr. (s. 25. toukokuuta 1956 Washington DC) on yhdysvaltalainen republikaanisen puolueen poliitikko. Hänen isänsä oli kongressiedustaja Lawrence Hogan.
Hogan sai vuonna 1978 humanististen tieteiden kandidaatin oppiarvon hallinnossa ja politiikan tutkimuksessa Floridan osavaltionyliopistosta. Hän perusti vuonna 1985 The Hogan Companies -kiinteistönvälitystoimiston. Hogan oli edustajana republikaanien kansallisessa puoluekokouksessa vuosina 1976, 1980, 1984 ja 1988. Hän toimi Marylandin kuvernöörinä vuosina 2015–2023. Hän oli National Governors Associationin varapuheenjohtajana vuosina 2018–2019 ja puheenjohtajana vuosina 2019–2020. Hogan perusti ruohonjuuritason Change Maryland -järjestön vuonna 2011. Hän kuului joulukuuhun 2023 saakka poliittisen No Labels -järjestön puheenjohtajistoon.
Hogan oli vuoden 2024 vaaleissa ehdolla Yhdysvaltain senaattiin. Hän vaati yleisöltä kunnioitusta Donald Trumpia vastaan käytyä oikeudenkäyntiä ja sen lopputulosta kohtaan. Trumpin kampanjan neuvonantaja Chris LaCivita vastasi tähän toteamalla, että Hogan oli juuri tuhonnut oman kampanjansa. Hän hävisikin vaaleissa Angela Alsobrooksille. Sidney Blumenthal on kuvannut Hogania maltilliseksi, ja "Politico" on luonnehtinut häntä Trump-kriitikoksi.
Hogan on saanut monia palkintoja ja tunnustuksia, kuten eteläkorealaisen Gwanghwa-mitalin vuonna 2022. Hänellä on korealais-yhdysvaltalainen vaimo Yumi ja kolme tytärtä.